 अग्गें चलियै रस्ते च उसी इक अंबै दा बूटा ल’ब्बा।  जेह्ड़ा अद्दा सुक्का ते अद्दा हरा हा ते फले दा बी हा।  कोढ़ी गी बड़ी भुक्ख लग्गी दी ही ते अंब खाने गी नींदा गै होन लगा हा, तां अंबै उसी पुच्छेआ-भाई तूं कुत्थें जा करना।  उसने आक्खेआ-मैं परमात्मा कोल जा करनां अपने कोढ़ै दा लाज पुच्छन।  अंबै आक्खेआ-जे तूं परमात्मा कोल जा करना तां उसी मेरा दुख बी सुनायां।  ते मेरा लाज बी पुच्छी आयां, जे अऊं अद्दा सुक्का ते अद्दा हरा की आं ?  कोढ़ी बगैर अंब खादे दे हां करियै अग्गें चली पौंदा ऐ।  ओ चलदे-चलदे कुसै दूई राजधानी च पुज्जी गेआ।  उस बादशाही च रोज रातीं अग्ग लग्गी जंदी ही ते दिनें सब किश ठीक-ठीक होई जंदा हा।  उत्थें दे राजे गी पता लग्गा जे इक कोढ़ी परमात्मा कोल जा करदा ऐ तां उसने उसी अपने कोल सद्देआ ते उसी आखेआ-जे ओ परमात्मा कोला इसदा कारण बी पुच्छै।  कोढ़ी हां करियै अग्गें चली पेआ।  चलदे-चलदे ओ इक दूई बादशाही च पुज्जी गेआ।  उत्थ पुजदे उसी रात पेई गेई।  रात कट्टने लेई ओ राजे दी ड्योढी कोल सेई रेहा।  रातीं इक जनानी मैह्लें च जान लगी तां उसनै कोढ़ी गी रस्ते चा परें होने लेई आखेआ।  तां कोढ़ी ने आखेआ- जे तूं मिगी इस बेल्लै अंदर जाने दा कारण दसगी तां पिच्छें हटंग नेईं तां नेईं।  ओ जनानी बिधमाता ही।  राजे दै जागत होना हा ते उसनै ओदे मत्थे दे लेख लिखन जाना हा।  उसने कोढ़ी फ्ही उत्थें गै लेटी रेहा।  जिसलै बिधमाता परतोई तां कोढ़ी पुच्छन लगी पेआ जे तूं केह् कम्म करने गी गेदी ही ?  पैह्लें तें बिधमाता उत्तर नेईं देआ करदी ही पर जिसलै ओ पिच्छें गै पेई गेआ।  तां सनान लगी-जे राजे दै कुड़ी होई ऐ ते ओदे संयोग उसने तेरे कन्ने जोड़े न जागतै गी ए सुनियै बड़ा चबात होआ। 